Il-Kummissjoni Ewropea tilqa' l-vot tal-lum tal-Parlament Ewropew biex jintlaħaq qbil dwar il-pożizzjoni tiegħu dwar InvestEU, il-programm propost biex tingħata spinta lill-investiment privat u pubbliku fl-Ewropa fil-baġit fit-tul tal-UE li jmiss. Il-votazzjoni timmarka pass importanti lejn il-ħolqien tal-programm, li se jiġbor flimkien taħt saqaf wieħed l-istrumenti finanzjarji tal-UE għall-investiment fl-Unjoni Ewropea u għandu jwassal għal mill-inqas EUR 650 biljun ta' investiment. Il-Kummissjoni issa qiegħda tistieden lill-Istati Membri biex jaqblu malajr dwar il-pożizzjoni tagħhom sabiex ikunu jistgħu jibdew id-diskussjonijiet bejn it-tliet istituzzjonijiet. Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: L-Ewropa teħtieġ aktar investimenti biex tagħti spinta lill-impjiegi, l-innovazzjoni u l-ħiliet. Permezz tal-InvestEU qed nagħmlu pass ieħor lejn il-mudell tal-Pjan ta' Investiment li qed jinbidel, billi nespanduh għall-firxa sħiħa ta' programmi ta' finanzjament tal-UE, biex b'hekk il-finanzjament isir aktar faċli biex jiġi aċċessat u titqiegħed enfasi akbar fuq l-azzjoni klimatika, l-inklużjoni soċjali u l-koeżjoni. Wara l-vot tal-Parlament, huwa importanti li jinżamm il-momentum. L-Istati Membri għandhom jagħmlu l-istess f'qasir żmien. Il-proposta tal-Kummissjoni għal InvestEU tibni fuq is-suċċess tal-Pjan ta' Investiment għall-Ewropa — il-Pjan ta' Juncker ¬li diġà mmobilizza EUR 371 biljun ta' investimenti sa mit-tnedija tiegħu. Billi jipprovdi garanzija tal-baġit tal-UE ta' EUR 38 biljun biex jappoġġa l-investiment, il-Fond InvestEU se jiġbor flimkien riżorsi pubbliċi u privati biex jagħti spinta lill-investiment madwar l-UE fil-perjodu tal-baġit 2021–2027. Il-Fond InvestEU huwa bbażat fuq il-politika u se jappoġġa erba' oqsma ewlenin: l-infrastruttura sostenibbli; ir-riċerka, l-innovazzjoni u d-diġitalizzazzjoni; negozji żgħar u ta' daqs medju; u investiment soċjali u ħiliet. . Il-ħolqien tal-impjiegi, l-ixprunar tal-investiment u l-kisba ta' tkabbir ekonomiku sostenibbli kien il-prijorità ewlenija tal-President Jean-Claude Juncker minn meta l-Kummissjoni bdiet il-mandat tagħha f'Novembru 2014. InvestEU se jiġbor flimkien taħt saqaf wieħed u b'marka waħda l-istrumenti finanzjarji kollha tal-UE li bħalissa huma disponibbli biex isostnu l-investiment. Dan se jagħmel il-finanzjament tal-UE għal proġetti ta' investiment aktar sempliċi għall-aċċess u aktar effiċjenti. Minbarra l-Fond InvestEU, il-programm se jkun jikkonsisti wkoll miċ-Ċentru tal-Konsulenza tal-InvestEU u mill-Portal tal-InvestEU, biex ikompli jipprovdi appoġġ imfassal apposta għall-promoturi tal-proġetti kif ukoll sors faċilment aċċessibbli ta' proġetti maturi għall-investituri potenzjali. Għal aktar informazzjoni Stqarrija għall-istampa: Il-Programm InvestEU għall-appoġġ tal-impjiegi, it-tkabbir u l-innovazzjoni fl-Ewropa Il-Memo: Il-Programm InvestEU - mistoqsijiet u tweġibiet Pakkett ta' politika InvestEU Skeda informattiva: X'inhu InvestEU? Skeda informattiva: InvestEU - x'se jkun qed jiffinanzja? Proposta għal Regolament li jistabbilixxi l-Programm InvestEU Il-baġit tal-UE għall-futur Segwi lill-Viċi President Katainen fuq Twitter: @jyrkikatainen Segwi InvestEU fuq Twitter: #InvestEU